### NN 35/2022 (17.3.2022.), Odluka o izmjenama i dopuni Odluke o uvođenju posebnih sigurnosnih mjera obveznog testiranja na virus SARS-CoV-2 i obveznog predočenja dokaza o testiranju, cijepljenju ili preboljenju zarazne bolesti COVID-19 u djelatnosti socijalne skrbi

STOŽER CIVILNE ZAŠTITE REPUBLIKE HRVATSKE

426

Na temelju članka 47. stavaka 2. i 4. Zakona o zaštiti pučanstva od zaraznih bolesti (»Narodne novine«, br. 79/07., 113/08., 43/09., 130/17., 114/18., 47/20., 134/20. i 143/21.) te članka 22.a Zakona o sustavu civilne zaštite (»Narodne novine«, br. 82/15., 118/18., 31/20. i 20/21.), Stožer civilne zaštite Republike Hrvatske, 17. ožujka 2022., donosi

ODLUKU

O IZMJENAMA I DOPUNI ODLUKE O UVOĐENJU POSEBNIH SIGURNOSNIH MJERA OBVEZNOG TESTIRANJA NA VIRUS SARS-CoV-2 I OBVEZNOG PREDOČENJA DOKAZA O TESTIRANJU, CIJEPLJENJU ILI PREBOLJENJU ZARAZNE BOLESTI COVID-19 U DJELATNOSTI SOCIJALNE SKRBI

I.

U Odluci o uvođenju posebnih sigurnosnih mjera obveznog testiranja na virus SARS-CoV-2 i obveznog predočenja dokaza o testiranju, cijepljenju ili preboljenju zarazne bolesti COVID-19 u djelatnosti socijalne skrbi«. (»Narodne novine«, br. 138/21 i 10/22) točka I. mijenja se i glasi:

»Ovom Odlukom se, radi zaštite pučanstva od zaraze i prijenosa te suzbijanja bolesti COVID-19 ranim otkrivanjem infekcije virusom SARS-CoV-2, uvodi obvezno testiranje svih zaposlenika na virus SARS-CoV-2 (u daljnjem tekstu: testiranje) u djelatnosti socijalne skrbi odnosno u ustanovama socijalne skrbi, udrugama, vjerskim zajednicama, drugim pravnim osobama, kod obrtnika i fizičkih osoba koje socijalnu skrb obavljaju kao profesionalnu djelatnost te, a koji dolaze na posao, najmanje dva puta u sedam dana.

Ustanove socijalne skrbi, udruge, vjerske zajednice, druge pravne osobe, obrtnici i fizičke osobe koje socijalnu skrb obavljaju kao profesionalnu djelatnost socijalne skrbi obavljaju kao javnu službu te se u smislu zakona koji uređuje zaštitu pučanstva od zaraznih bolesti i ove Odluke smatraju javnopravnim tijelima (u daljnjem tekstu: poslodavci), a njihov zakonski zastupnik odgovornom osobom u javnopravnom tijelu.

II.

Točka IV. mijenja se i glasi:

»Obveza predočavanja EU digitalne COVID potvrde ili odgovarajućeg drugog dokaza o cijepljenju, preboljenju odnosno testiranju odnosi se i na sve pružatelje usluga koji pružaju različite usluge u djelatnosti socijalne skrbi iz točke I. ove Odluke, a koje je pružatelj usluga ili korisnik angažirao za određene poslove.

III.

Iza točke VII. dodaje se točka VII.a koja glasi:

»Ova Odluka ne primjenjuje se na centre za socijalnu skrb i Centar za posebno skrbništvo.«

IV.

Ova Odluka zajedno s obrazloženjem objavit će se na mrežnoj stranici Ravnateljstva civilne zaštite na kojoj se objavljuju odluke Stožera civilne zaštite Republike Hrvatske za sprječavanje širenja zaraze koronavirusom, na adresi: https://civilna-zastita.gov.hr/odluke-stozera-civilne-zastite-rh-za-sprecavanje-sirenja-zaraze-koronavirusom/2304.

V.

Ova Odluka objavit će se u »Narodnim novinama«, a stupa na snagu 18. ožujka 2022.

Klasa: 810-06/20-01/7

Urbroj: 511-01-300-22-502

Zagreb, 17. ožujka 2022.

Načelnik Stožera
 potpredsjednik Vlade
 i ministar unutarnjih poslova
 dr. sc. Davor Božinović, v. r.